Enn sem komið er hefur lækkun á heimsmarkaðsverði á olíu ekki skilað sér hingað heim. Framkvæmdastjóri Félags íslenskra bifreiðaeigenda veltir fyrir sér hvort olíufélögin hiki við að lækka verðið þar sem stærsti ferðamánuður ársins fer í hönd.
Verð á Brent hráolíu náði hámarki 8. júní þegar verð á hverja tunnu fór yfir 123 dollara. Hækkunin var ekki lengi að skila sér til Íslands því viku síðar hækkaði bensínlítrinn í um 350 krónur þar sem hann er dýrastur. Frá þessum tíma hefur heimsmarkaðsverð leitað niður á við og stendur nú í 111 dollurum á tunnu. Þrátt fyrir það er bensínverðið enn í kringum 350 krónurnar á flestum bensínstöðvum landsins.
Runólfur Ólafsson, framkvæmdastjóri Félags íslenskra bifreiðaeigenda, segir að það sé gömul saga og ný að verðið hjá olíufélögunum fari hraðar upp en niður.
En hitt er að ef við horfum á fyrirmyndina frá Danmörku þá hefur bensínverð frá því að það var hæst í júnímánuði og þar til núna lækkað um 11 til 12 krónur. Á meðan verðið er annars vegar óbreytt frá miðjum mánuði hér og hins vegar er núna vísbending um það í morgun að allavega eitt olíufélagið sé farið í hækkunarferli.
Runólfur veltir fyrir sér hvort olíufélögin standi frammi fyrir freistnivanda, nú þegar stærsti ferðamánuður ársins er framundan.
Hver króna í aukna álagningu á eldsneyti er fljót að skila sér í bækur félaganna því við erum þarna að tala um neysluvöru sem fer út í miklu magni. Það er vont að þeir sæti lagi í svona árferði og fylgi ekki verðlagningunni niður eins og þeir fylgja henni upp.
Lækkun á heimsmarkaðsverði olíu hefur ekki skilað sér í lækkun olíuverðs hér á landi. Framkvæmdastjóri FÍB veltir fyrir sér hvort stærsti ferðamánuður ársins spili þar inn í.